Udtalelse om Kommissionens forslag til Europa-Parlamentets og Rådets beslutning om Fællesskabets retningslinjer for udvikling af det transeuropæiske transportnet (95/C 210/02)

REGIONSUDVALGET HAR

på baggrund af

- artikel 129 B til 129 D i traktaten om oprettelse af Det Europæiske Fællesskab,

- Kommissionens hvidbog om den fælles transportpolitiks fremtidige udvikling [KOM(92) 494],

- Kommissionens hvidbog om vækst, konkurrenceevne og beskæftigelse [KOM(93) 0700-C3-0509/93],

- Kommissionens grønbog om transportens indvirkning på miljøet [KOM(92) 46],

- Europa-Parlamentets ROMERA-rapport om »En fælles politik for transportinfrastrukturer« (A3-0161/91),

- Rådets direktiv 91/440/EØF af 29. juli 1991 om udvikling af Fællesskabets jernbaner,

- Rådets beslutninger 93/628-630/EØF af 29. oktober 1993 om etablering af et net for kombineret transport, et net for indre vandveje og et vejnet,

- Kommissionens forslag til Rådets forordning (EF) om generelle regler for Fællesskabets finansielle støtte inden for transeuropæiske net [KOM(94) 62],

- Kommissionens forslag til Rådets beslutning om særprogrammerne til gennemførelsen af Det Europæiske Fællesskabs fjerde rammeprogram for forskning og teknologisk udvikling samt demonstration 1994-1998 [KOM(94) 68],

- Rådets forordning (EØF) nr. 2083/93 af 20. juli 1993 vedrørende Den Europæiske Fond for Regionaludvikling,

- Kommissionens forslag til Rådets forordning (EF) om gennemførelsesbestemmelser til forordningen om oprettelse af Samhørighedsfonden [KOM(93) 699],

- konklusionerne af den anden paneuropæiske transportkonference på Kreta, Grækenland,

- formandskabets konklusioner fra Det Europæiske Råds møde den 24.-25. juni 1994,

på sin 4. plenarforsamling den 27.-28. september 1994 vedtaget følgende udtalelse med et stort flertal af stemmer for:

REGIONSUDVALGET

- betragter det foreliggende forslag til beslutning som et nyttigt bidrag til en europæisk udviklingsmodel, hvor der sikres et sundt og produktivt forhold mellem miljøbeskyttelse, vækst, konkurrenceevne og beskæftigelse,

- mener, at etableringen af et miljørigtigt transeuropæisk transportnet er en afgørende forudsætning for at øge det europæiske erhvervslivs konkurrenceevne,

- mener endvidere, at en hurtig etablering af et transeuropæisk transportnet også giver mulighed for at føre en aktiv beskæftigelsespolitik, udnytte det tekniske fremskridt til forbedring af levevilkårene og mindske den trafikale belastning af menneske og natur, især i transitområder,

- understreger, at det er nødvendigt at samle de forskellige transportmådeorienterede retningslinjer i én dispositionsplan for udvikling af det transeuropæiske transportnet, idet de lokale og regionale myndigheder inddrages i beslutningsprocessen,

- bifalder under denne forudsætning, at Rådets beslutninger af 29. oktober 1993 om etablering af et net for kombineret transport, et net for indre vandveje og et vejnet inddrages i denne multimodale strategi,

- er enig med Kommissionen i, at man kun kan udnytte de enkelte transportmåders fordele og sikre interoperabiliteten, hvis der fastlægges én fælles strategi, idet mere miljøvenlige forehavender, især i forbindelse med offentligt støttede projekter, prioriteres højest,

- understreger de positive indvirkninger, det vil have på den økonomiske vækst og Europas integration, når infrastrukturerne forbindes indbyrdes i net, og transportteknikken og transportstyringen samtidig harmoniseres, forudsat at de regionale myndigheder, der er ansvarlige for den fysiske planlægning, sikres medbestemmelse, således at nærheds- og gennemsigtighedsprincippet opfyldes,

- påpeger, at miljøpolitikken i henhold til EF-traktatens artikel 130 R skal integreres i Fællesskabets politikker på andre områder, og at dette princip på grund af de alvorlige miljøproblemer altid må overholdes nøje, især i transportpolitikken,

- opfordrer Rådet til at sørge for, at de fælles retningslinjer ikke blot udgør summen af de nationale netplaner, men derimod sikrer, at transportnettene med deltagelse af de regionale myndigheder, især i transitområder, i fornødent omfang afstemmes indbyrdes på tværs af såvel grænser som transportmåder,

- kræver, at udtalelser om procedurer til udvælgelse af net og prioriterede projekter samt kontrolprocedurer inkorporeres i beslutningen; i forbindelse med fastlæggelsen af målsætninger og prioriteter bør kravet om samfundsøkonomisk rentabilitet under hensyntagen til de eksterne miljøomkostninger udtrykkeligt medtages som udvælgelseskriterium,

- forventer, at spørgsmålet om finansieringsstøtte afklares hurtigst muligt, når der fastlægges projekter af fælles interesse,

- kræver, at Kommissionen og Rådet i forbindelse med såvel den foreliggende beslutnings vedtagelse som fremtidige beslutninger og prioriteringer tager hensyn til regionernes forslag og interesser, og sikrer dem rettidig adgang til alle informationer og dermed giver dem de bedste forudsætninger for reel medbestemmelse,

I. Generelle principper (artikel 2-7)

1. påpeger, at traktaten ikke giver Fællesskabet beføjelse til at pålægge medlemsstaterne juridiske forpligtelser i forbindelse med op- og udbygningen af transeuropæiske net, men er enig i, at medlemsstaterne er forpligtede til at sørge for, at foranstaltninger, der er afstemt med dem i overensstemmelse med artikel 129 D, stk. 2, hurtigt gennemføres på nationalt plan; kræver, at de berørte regionale eller lokale myndigheder inddrages i denne afstemningsproces og deltager i beslutningerne, for så vidt de i henhold til national lov har lovgivningskompetence inden for regionaludvikling og fysisk planlægning,

2. mener lige som Kommissionen, at kun en intermodal strategi, der fastlægges i fællesskab af alle berørte parter og dermed også de regionale myndigheder, kan sikre en mobilitet, der er bæredygtig i både social og miljømæssig henseende,

3. bifalder, at det er Kommissionens hensigt, at isolerede områder og såkaldte ø- og randområder samt EFTA-landene, Middelhavsområdet og de central- og østeuropæiske lande skal integreres bedre i det eksisterende net for dermed at bidrage til at afhjælpe randområdernes udviklingsproblemer,

- understreger, at der må tages hensyn til de dertil knyttede krav og forventninger i planlægnings- og beslutningsprocessen,

4. er enig i, at også trafikstyringssystemet er en del af det transeuropæiske transportnet, således som det er omhandlet i EF-traktatens artikel 129 B og 129 C, og fremhæver, at navnlig den manglende kompatibilitet er en stor barriere,

5. påpeger, at bevillingerne til transportsektoren under det fjerde rammeprogram for forskning og teknologisk udvikling, som også må omfatte indgående undersøgelser af varebevægelser inden for Fællesskabet, ikke er tilstrækkelige til at skabe det nødvendige grundlag,

6. støtter udtrykkeligt kravet om, at alle omkostninger, herunder de eksterne (f.eks. miljøomkostningerne), skal medregnes i de enkelte transportformers infrastrukturomkostninger, så miljøvenlige transportformer bliver konkurrencedygtige,

7. understreger, at vurderingen af miljøbelastningen ikke først skal foretages under den videre udbygning af nettet, således som Kommissionen anfører under »Andre foranstaltninger ... med henblik på at nå de i artikel 2 fastlagte mål« (punkt 43 i begrundelsen); miljøkonsekvenserne skal tværtimod inddrages lige fra starten i forbindelse med alle projekter og foranstaltninger, for kun derved kan befolkningen, især i økologisk truede områder som f.eks. Alperne, sikres et livsgrundlag, også i økonomisk henseende, i form af et sundt miljø,

8. frygter, at manglende præcise pålæg og prioriteringer i den foreslåede beslutning vil bevirke, at op- og udbygningen af transeuropæiske net ikke i tilstrækkelig grad vil være baseret på effektivitets- og miljøkriterier, og at processen vil være så tidskrævende, at de fastsatte frister langtfra kan overholdes,

9. kræver, at transporten i højere grad omlægges fra vejtransport til mere miljøvenlige transportformer; det er derfor nødvendigt at foretage en prioritering også af de enkelte elementer i nettene, og denne prioritering skal nødvendigvis være gradueret,

10. mener, at man især i de centralt beliggende regioner, der er stærkt belastede af transittrafik, og i store by- og industriområder skal prioritere behovs- og miljøorienterede projekter vedrørende grænseoverskridende jernbanenet og net af indre vandveje samt projekter inden for kombineret transport højere end projekter vedrørende andre elementer i det samlede net,

11. tillægger disse tre net en nøglefunktion i forbindelse med den multimodale person- og godstransport og mener, at man kun vil kunne udvikle et miljøvenligt transportmarked, der kan sikre en bæredygtig mobilitet på lang sigt, hvis man målrettet fremmer projekter inden for disse net, især i stærkt trafikerede områder,

12. finder det positivt, at de 11 prioriterede projekter, Kommissionen foreslår, i vid udstrækning stemmer overens med denne opfattelse, men må på det kraftigste beklage, at de 11 prioriterede projekter udelukkende er udvalgt af Kommissionen i samarbejde med Rådet, dvs. medlemsstaternes regeringer, medens hverken Europa-Parlamentet eller Regionsudvalget har haft mulighed for at udtale sig,

- beklager, at der ikke foretages en tilstrækkelig tæt koordinering mellem Kommissionens arbejde med retningslinjerne, herunder netplanerne, og drøftelserne i den gruppe af personlige repræsentanter for stats- og regeringscheferne (Christophersen-gruppen), der blev nedsat i medfør af hvidbogen om vækst, konkurrenceevne og beskæftigelse,

- kræver derfor, at de højtprioriterede transportprojekter, Det Europæiske Råd traf beslutning om på sit møde på Korfu den 24.-25. juni 1994, kategoriseres som »projekter af fælles interesse« og afstemmes med Regionsudvalget og Europa-Parlamentet, når det foreliggende forslag til beslutning gennemføres,

13. finder det ønskeligt, at der udvælges yderligere prioriterede projekter, og kræver i givet fald at blive hørt rettidigt forud for udvælgelsen samt at deltage i udvælgelsesbeslutningen,

II. De enkelte netelementer (artikel 8-23)

14. finder det nødvendigt at fremsætte følgende bemærkninger til vejnettet:

- mener fortsat, at navnlig alvorlige miljøproblemer gør det nødvendigt at begrænse vejtransporten og inddrage skinne- og vandvejene mere i transportaktiviteterne for på langt sigt at sikre Europa som hjemsted for erhvervsaktiviteter og forbedre befolkningens livskvalitet, så meget mere som forureningen allerede har nået faregrænsen i bestemte, økologisk truede områder,

- er af den overbevisning, at lastvognstrafikken vil tegne sig for en betydelig del af den samlede transport fremover, også selv om bestræbelserne på at begrænse og omlægge trafikken skulle lykkes optimalt; der må derfor satses hårdt på at nedbringe vejtransportens negative miljøvirkninger,

- fremhæver dog samtidig, at de transportrelaterede interesser i hvert enkelt tilfælde skal afstemmes nøje med målsætningerne inden for egns- og landsplanlægningen, miljø- og naturbeskyttelsen og eventuelt byplanlægningen, og at dette kun kan ske med fuld inddragelse af de regionale myndigheder,

- betragter det i den forbindelse som et krav, at de regionale interesser inddrages i lige stort omfang i udviklingen af overordnede netplaner, og at de berørte regioner høres og deltager i udarbejdelsen af løsninger, eftersom det transeuropæiske vejnet skal fremme adgangen til randområder for at sikre en bedre arealudnyttelse,

- går ind for planen om at afvikle trafikstrømmene på de eksisterende motorveje så sikkert og gnidningsløst som muligt, hvilket også begrænser miljøbelastningen,

- bifalder derfor planerne om at anvende og udbygge moderne trafikstyrings- og informationssystemer som f.eks. systemer til styring af trafikstrømmene, samordning mellem trafikstyringscentrene samt fremme og forbedring af radiobaserede trafikoplysningssystemer i hele Europa,

- gør Kommissionen opmærksom på, at de forskellige telematiksystemer skal være interoperable,

- kræver, at den kollektive nærtransport inddrages, når der udvikles telematiksystemer,

- henstiller, at der hurtigst muligt udvikles fælles rammebetingelser på trafikstyrings- og telematikområdet,

15. bifalder, at Kommissionen tillægger jernbanenettet så stor betydning,

- er enig i, at udbydere af jernbaneinfrastrukturer og udbydere af transportydelser skal holdes adskilte,

- påpeger, at flaskehalsproblemerne mange steder snarere findes i knudepunkterne end på skinnestrækningerne,

- finder det glædeligt, at Kommissionen også skal fremme den tekniske harmonisering af skinnevejene, det rullende materiel og togstyringssystemerne, og kræver, at telematikken videreudvikles, også inden for andre områder end vejtransporten,

- understreger betydningen af de store bestræbelser, visse lande udfolder med henblik på at tilpasse de nationale net til det europæiske net, anlægge nye strækninger og tilpasse de eksisterende,

16. er enig i, at sejlads ad indre vandveje og kystsejlads er en billig, sikker og miljøvenlig transportform, hvis infrastrukturer skal udbygges i overensstemmelse med behovet, og hvis ydeevne bør forbedres,

- henstiller, at Kommissionen i det videre arbejde med et transeuropæisk transportnet lægger stor vægt på den afgørende rolle, som både større og mindre havne skal spille inden for rammerne af de fremtidige europæiske infrastrukturer,

17. kræver, at det tillægges høj prioritet at forbedre udnyttelsen af lufthavnskapaciteten, at øge den driftsmæssige og generelle sikkerhed i lufthavnene og at forbedre adgangen til lufthavnene og forbindelserne med andre transportnet af betydning for Fællesskabet som helhed,

- kræver, at man også på dette område tilstræber at forlægge transportaktiviteter til andre transportformer, især jernbanerne,

- understreger, at også lufthavne bør indgå som led i den kombinerede transport og derfor bør medtages i retningslinjerne for den kombinerede transport,

18. påpeger, at der i forbindelse med kombineret transport skal sondres klarere mellem skinneveje, landeveje og sejlbare veje; det må kræves, at nettet for kombineret transport overvejes og drøftes nøje, i tæt samarbejde med Regionsudvalget, så paralleltjenester undgås,

- beklager, at de projekter, der er anført i netplanerne i bilag I og i listerne i bilag II, er meget ufuldstændige og delvist uklare. Bilagene kræver en indgående revision, bør afstemmes med de berørte nationale og regionale planer, bl.a. med henblik på udvidelsen af Den Europæiske Union, og bør endvidere løbende ajourføres,

III.

Almindelige bestemmelser (artikel 24-29)

19. støtter Kommissionens bestræbelser på at etablere et multimodalt telematiksystem, der inddrager den eksisterende satellitteknologi,

20. bifalder, at Kommissionen agter at holde Regionsudvalget underrettet om udviklingen, anser en løbende rapportering for absolut nødvendig og opfordrer alle fællesskabsorganer til at sætte sig nøje ind i Regionsudvalgets forslag og søge fælles løsninger,

pålægger sin formand at fremsende denne udtalelse til Rådet, Kommissionen, Europa-Parlamentet og Det Økonomiske og Sociale Udvalg.

Bruxelles, den 28. september 1994.

Jacques BLANC

Formand for

Regionsudvalget